Contul curent al balanței de plăți a înregistrat un deficit de 6,46 miliarde de euro în 2017, comparativ cu 3,49 miliarde de euro în 2016. Dezechilibrul vine pe fondul creșterii puternice a importurilor de bunuri.

Balanța bunurilor și balanța veniturilor primare au consemnat deficite mai mari cu 2,77 miliarde de euro, respectiv cu 566 milioane euro, iar balanța serviciilor și balanța veniturilor secundare au înregistrat excedente mai mari cu 239 milioane euro, respectiv cu 135 milioane euro. Față de noiembrie, deficitul de contul curent a urcat cu 880 de milioane de euro.

Deficitul pe partea de bunuri și servicii a fost de 4 miliarde de euro, în condițiile unor importuri de bunuri de 69,1 de miliarde de euro, mai mari decât exporturile de bunuri cu 12 miliarde de euro.

Exporturile de servicii au fost de 20,5 miliarde de euro, mai mari decât importurile cu 7,9 miliarde de euro. La capitolul venituri primare, unde sunt incluse veniturile din muncă, cele din investițiile financiare - investiții directe, de portofoliu sau împrumuturile între grupurile bancare -, impozitele și subvențiile, inclusiv cele de la Uniunea Europeană, situația stă mai prost decât în 2016, în condițiile în care deficitul s-a adâncit cu 566 milioane de euro, la 5 miliarde de euro.

Pe de altă parte, excedentul balanței de venituri secundare a crescut cu 135 de milioane de euro, la 2,6 miliarde de euro, pe fondul unor intrări ușor mai mari de bani. În această categorie intră transferurile private de bani în și din străinătate, inclusiv remitențele celor care lucrează afară, precum și transferurile administrației publice, inclusiv fondurile europene.

Datele privind contul curent arată cea mai proastă situație de după declanșarea crizei, însă nu sunt atât de rele ca cele din perioada 2007-2008. Comisia Națională de Prognoză estima, în exercițiul de toamnă, că soldul contului curent va fi pe un deficit de 5,24 de miliarde de euro la finele lui 2017, adică 2,8% din PIB. După calculele noastre, deficitul contului curent a fost anul trecut de aproape 3,5% din PIB, față de 2,1% în 2016, 1,2% în 2015 și 0,7% în 2014.

Deficitul a fost parțial doar acoperit de investițiile străine directe ale nerezidenților, care au însumat 4,58 de miliarde de euro anul trecut, comparativ cu 4,51 miliarde de euro în 2016, din care participațiile la capital (inclusiv profitul reinvestit net estimat) au însumat 3,82 miliarde de euro, iar creditele intragrup au înregistrat valoarea netă de 764 milioane de euro. Investițiile nerezidenților au început să-și revină din septembrie, după ce aproape tot anul au fost sub performanța din 2016, însă în decembrie au crescut cu doar 200 de milioane de euro față de noiembrie.